**LEI N.º9/2017**

**5 de Maio**

**ALTERASAUN BA DALA-HAT HUSI LEI N.º 6/2006, 28 DEZEMBRU**

**(LEI ELEITORAL BA PARLAMENTU NASIONAL NIAN)**

Lei n.º 6/2006, 28 dezembru, estabelese prinsipius no normas balun ne’ebé maka regula prosesu eleisaun ba Deputadus Parlamentu Nasional sira. Lei ida ne’e tahan tinan barak ona, sei vale no atual nafatin hela, ho nune’e, povu nia reprezentante sira iha Parlamentu Nasional mos sidauk halo reforma ruma ba lei ida ne’e iha Uma-Fukun demokrasia nian.

Maiske nune’e, liu tia dékada ida hafoin Lei n.º 6/2006, 28 dezembro ne’e tama iha vigor, haré katak presiza halo alterasaun kik-oan balun atu nune’e, husi parte ida, asigura nafatin armonizasaun ho leis hotu ne’ebé maka vigora hela iha ordenamentu jurídiku Repúblika Demokrátika Timor-Leste nian, no iha parte seluk, para lei ne’e mos bele akompaña nafatin, laos deit evolusaun teknolójika maibé mos dezafius sira ne’ebé maka sei hasoru iha prosesu eleitoral demokratiku.

Hodi konkretiza ida ne’e, sei introduz alterasaun balun ba Lei n.º 6/2006, 28 dezembru, ho nune’e bele promove armonizasaun lejislativa no koezaun iha ordenamentu jurídiku, liu-liu, para lei ne’e mos bele lao hanesan ho Lei Divizaun Administrativa Teritóriu nian iha matéria denominasaun áreas eleitorais, ho Lei Orgauns Admininstrasaun Eleitoral nian iha matéria reprezentasuan Komissaun Nasional de Eleisaun iha Asembleia Apuramentu Munisipal no Asembleia Apuramentu Rejiaun Administrativa Espesial Oekusi-Ambeno nomós ho Estatutu Orgániku Sekretariadu Tekniku Administrasaun Eleitoral nian kona ba dezignasaun kargus dirijentes servisus deskonsentradus husi orgaun ezekutivu administrasaun eleitoral.

Liu husi introduz alterasaun ba rejime jurídiku eleisaun Deputadus Parlamentu Nasional ne’e, buka mos atu reforsa importansia reprezentasaun parlamentar nian no sira nia responsabilidade rasik iha eleitores sira nian oin liu husi aumenta tan kláuzula bareira kona ba atribuisaun mandatus no liu husi prevé mós klauzula ida kona ba violasaun disiplina partidária nudar kauza ida ne’ebé bele halakon mandatu nudar Deputadu. Armoniza dispozisaun Lei Eleitoral ba Parlamentu Nasional nian, ho rejimentu husi órgaun ida ne’e, nomós ho introduz tan previzaun balun kona ba disiplina partidária nian nudar kauza atu lakon mandatu nudar deputadu buka atu hametin liu tan Bankadas Parlamentares sira nia autoridade, ne’ebé nia ejisténsia prevé iha Konstituisaun Repúblika Demorkratika Timor-Leste nian, ho objetivu atu halo kumpri programa eleitoral ne’ebé maka Deputadus sira, enkuantu sai nudar kandidatus, promete hela ona ba eleitor sira. Atu konsolida rejime demokrátiku ne’e ejije liberdade de konsiensia no asaun husi reprezentantes povu Timor-oan sira nian, ejije mos sira nia responsabilidade hodi kumpri saida maka sira promete ona ba eleitores sira. Lia-los, liberdade no responsabilidade tenki sai hanesan koluna forte tolu ne’ebé maka tahan netik relasaun konfiansa entre eleitores ho ema sira ne’ebé sira hili hodi reprezenta sira.

Ikus liu ho alterasaun ne’ebé maka introduz ba Lei Eleitoral Parlamentu Nasional nian, hatur mos kona ba governu nia intervensaun atu regulamenta iha matéria eleitoral, ne’ebé fó ba governu, kompeténsia atu aprova, tuir kadru legal ne’ebé maka vigora hela, regulamentus eleitorais ne’ebé presiza hodi aplika lejislasaun ne’ebé altera tia ona.

Ho nune’e,

Parlamentu Nasional dekreta, tuir alinea h) husi nº 2 artigu 95º no artigu 65º husi Konstituisaun Repúblika rasik, atu sai nudar lei, sira tuir mai ne’e:

**Artigu 1**

**Objetu**

Lei ida ne’e aprova alterasaun ba Lei n.º 6/2006, 28 Dezembru, ne’ebé altera husi Lei n.º 6/2007, 31 maio, 7/2011, 22 Juñu no 1/2012, 13 Janeiru.

**Artigu 2º**

**Alterasaun**

Artigus 4.º, 8.º, 12.º, 16.º, 22.º, 23.º, 24.º, 25.º, 27.º, 32.º, 34.º, 35.º, 36.º 37.º, 37.º-A, 39.º, 40º, 41.º, 42.º, 43.º, 44.º, 45.º, 46.º, 47.º, 48.º, 49.º, 50.º-A, 77.º no 78º husi Lei n.º 6/2006, 28 Dezembru, altera husi Lei n.º 6/2007, 31 Maio, 7/2011, 22 Juñu no 1/2012, 13 Janeiru, sira nia redasaun sai fali hanesan tuir mai ne’e:

**Artigu 2.º**

**(...)**

1. (...)
2. (...)
3. Votantes sira ne’ebé maka tama hela ospital no prizaun no iha ona kartaun eleitoral ne’ebé atualizadu, iha mós direitu atu vota iha eleisaun ba Deputadus Parlamentu Nasional nian.
4. Votasaun iha ospital no prizaun sira sei halao iha oráriu ne’ebé maka Sekretáriu Tékniku Administrasaun Eleitoral nian sei estabelese, hafoin rona tiha dirijentes máximus estabelesimentu sira ne’e nian.
5. Prosedimentu votasaun iha ospital no prizaun sira sei tau hotu iha regulamentu ida ne’ebé sei aprova liu husi Dekretu Governu.

**Artigu 8.º**

**(...)**

1. Durante prosesu eleitoral, labele iha kandidatu ida maka hatama ba prizaun preventiva, ho exepsaun ba kazu flagrante delitu, ba krimi sira ne’ebé maka bele hetan kastigu tó liu husi tinan tolu.
2. (...)

**Artigu 13.º**

**(...)**

1. (...)
   1. (...)
   2. (...)
   3. (...)
   4. (...)
2. Listas sira ne’ebé maka hetan menus husi 4% votus válidus, exklui hotu votu branku sira, laiha direitu atu hetan mandatu.

**Artigu 16.º**

**(...)**

1. Deputadu ba Parlamentu Nasional, eleitu iha lista ne’ebé maka partidu polítiku sira ka koligasaun partidária sira aprezenta, sei lakon sira nia mandatus iha kazu sira hanesan tuir mai ne’e:
   1. La okupa nia asentu iha Parlamentu Nasional, la ho justifikasaun, tó kinta sesaun plenária ka la mai hatudu-oin iha plenária ka komisoins sira dala-lima tutuir-malu, no falta la-tutuir-malu dala sanulu-resin-lima, la ho justifikasaun;
   2. Inskreve-an iha partidu la-hanesan husi ida ne’ebé maka nia afilia nia an bá kuandu hetan eleitu, integra-an ba bankada parlamentar ne’ebé pertense ba partidu la-hanesan ho ida ne’ebé nia hetan hili ka la-halo parte iha bankada parlamentar ida;
   3. Viola disiplina bankada parlamentar ida ne’ebé maka nia hola parte ba, tuir termus husi estatutu partidu polítiku ne’ebé nia pertense bá.
   4. Hetan kondenasaun judisial ba krime dolozu, ho kastigu prizaun efetiva ne’ebé superior husi tinan rua.
2. Atu lakon mandatu ne’e sei deklara husi Meza Parlamentu Nasional nian, bazeia ba proposta husi partidu polítiku ida ne’ebé maka nia lista, Deputadu ida ne’ebé atu lakon nia mandatu ne’e hola parte ba, kuandu hetan hili no depois rona tia nia razaun.
3. Deputadu no bankada parlamentar ne’ebé maka propoin deklarasaun lakon mandatu ne’e, bele rekore desizaun Parlamentu Nasional nian ba Plenáriu, iha loron sira tuir mai, Deputadu halao nafatin nia funsaun tó hetan ona deliberasaun definitiva liu husi eskrutíniu sekretu ida.
4. Bele halo rekursu ba deliberasaun Plenáriu nian iha Supermu Tribunal Justisa, ho efeitu suspensivu.
5. Atu prienxe vaga ne’ebé maka husik hela depois deklarasaun lakon mandatu ne’e sei prienxe tuir termus husi artigu anterior nian.

**Artigu 22º**

**(...)**

Lista kandidatus sira sei aprezenta ba Supremu Tribunal Justisa (STJ) iha prazu loron tolunulu konta husi data publikasaun dekretu ida ne’ebé maka marka data eleisaun.

**Artigu 23º**

**Simu kandidatura**

1. STJ, hafoin simu tiha kandidaturas sira, inisia kedas verifikasaun ba regularidade husi prosesus, dokumentus sira nia autentisidade no elijibilidade kandidatus nian.
2. Hodi halo saida maka temi iha númeru ida foin liu ba ne’e, prezidente STJ sei hetan apoiu husi servisus STAE nian.
3. Sei rejeita kandidatus hirak ne’ebé maka la- elejíveis.
4. Karik verifika iregulariadade ruma iha prosesu, sei notifika kedas kandidatu nia reprezentante atu bele rezolve kedas iha prazu loron rua nia laran.
5. Desizaun sei ható iha loron sanulu nia laran hafoin prazu aprezentasaun kandidatura nian remata tiha, ba kandidaturas hotu-hotu no notifika kedas sira nia reprezentantes, CNE no STAE.

**Artigu 24º**

**Rekursu**

1. Kona ba desizaun ruma liga ba aprezentasaun kandidatura, bele aprejenta rekursu ba Supremu Tribunal Justisa iha prazu loron ida nia laran.
2. Rekerimentu atu halo rekursu ne’e, tenki aprezenta mos ho fundamentu no akompaña mós ho buat hotu ne’ebé bele sai nudar prova.
3. Rekursu ne’e sei deside iha loron rua nia laran, konta husi prazu ida ne’ebé refere iha númeru 1 ne’e remata tiha.
4. Ba kandidaturas sira ne’ebé maka admitida los ona, sira nia informasaun sei manda kedas ba CNE no STAE.

**Artigu 25º**

**Sorteiu ba listas**

1. Loron ida tuir mai hafoin publika tiha kandidaturas hirak ne’ebé maka admitida los ona, prezidente Supremu Tribunal Justisa sei halao sorteiu ba kandidaturas sira, iha kandidatus ka sira nia reprezentantes sira nia oin ne’ebé maka sei mai hotu iha sorteiu ne’e, para atu bele hatene sira nia orden iha boletin votu nian no hakerek kedas iha ata.
2. Rezultadu husi sorteiu ne’e sei taka iha odamatan husi edifisiu ida ne’ebé maka funsiona nudar sede Supremu Tribunal Justisa nian no envia mos kópia husi rezultadu ne’e ba CNE no STAE.

**Artigu 27º**

**(...)**

Bele dada-an husi lista tó oras hitunulu-resin-rua antes loron eleisaun nian liu husi komunikasaun ne’ebé maka reprezentante ida-idak halo ba Supremu Tribunal Justisa ne’ebé mos sei transmite tutan kedas ba CNE no STAE.

**Artigu 32º**

**(...)**

1. (...)
2. Iha rai-liur, kuandu iha kondisaun, sei funsiona, pelu menus, sentru votasaun ida iha kada unidade jeográfika resenseamentu eleitoral ne’ebé iha ona ema pelo menus nain limanulu inskreve ona iha resenseamentu eleitoral.
3. (Anterior nº 2)
4. Númeru no fatin sentru votasaun no estasaun votu sira sei fó sai liu husi STAE tó loron tolunulu antes loron eleisaun nian, no sei bele altera tó loron 10 antes data ne’ebé maka prevé ona ba halao votasaun.

**Artigu 34º**

**(...)**

1. (...)
   1. (...)
   2. (...)
   3. (...)
   4. (...)
   5. (...)
   6. (...)
   7. (...)
2. (...)
3. (...)
4. Iha rai-liur, saida maka temi iha númeru ida foin liu ba ne’e aplika deit ba ofisiais eleitorais sira ne’ebé maka funsionárius públikus, ajentes ka traballadores Administrasaun Públiku Repúblika Demokratika Timor-Leste nian.

**Artigu 35º**

**(...)**

1. Kandidaturas sira iha direitu atu hatudu fiskais ruma hodi akompaña operasaun votasaun no apuramentu rezultadu, ne’ebé goja direitu sira ne’ebé maka temi iha númeru 3 husi artigu ida foin liu ba ne’e.
2. Bele aplika mos ba fiskais kandidaturas sira, saida maka temi iha númeru 4 husi artigu ida foin liu ba ne’e.

**Artigu 36º**

**Forsas Armadas no Forsas Polisiais sira hetan bandu atu marka prezensa**

1. Elementus husi forsas armadas ka forsas polisiais sira ne’ebé maka halao hela sira nia knar labele marka prezensa iha sentrus votasaun ka estasaun votu nia laran, kuandu prosesu votasaun nian lao hela.
2. So hatan deit prezensa husi elemtus Polísia Nasional Timor-Leste (PNTL) nian, iha liur, dok liu husi metru ruanulu husi sentru votasaun no estasaun votu, kuandu prosesu votasaun lao hela.
3. Prezensa no intervensaun, exepsional, husi elementus Polísia Nasional Timor-Leste (PNTL) iha centrus votasaun no estasaun votu nia laran enkuantu votasaun lao hela, ida ne’e hakerek iha regulamentu ida ne’ebé sei aprova liu husi Dekretu Governu.

**Artigu 37º**

**(...)**

1. (...)
2. (...)
3. (...)
4. (...)
5. Membrus husi forsas armadas, membrus forsa seguransas, ofisiais kandidaturas, funsionárius no ajentes Administrasaun Públika ne’ebé maka halao sira nia knar iha loron eleisaun sei ezerse sira nia direitu votu iha sentru votasaun ne’ebé maka besik liu ba fatin ne’ebé sira halao sira nia knar bá.
6. Saida maka hateten iha númeru anterior mos sei aplika hanesan ba rekursus umanus husi misoins diplomátikas sira nomós misoins observasaun eleitoral sira ne’ebé maka halao sira nia knar iha ámbitu observasaun eleitoral nian.

**Artigu 37º-A**

**(...)**

1. (...)
2. Hodi halao saida maka temi iha númeru ida foin liu ba ne’e, sidadaun timor-oan sira ne’ebé maka hela iha rai-liur bele ejerse sira nia direitu votu, basta maka sira inskreve ona iha resenseamentu eleitoral no hatudu sira ida-idak nia kartaun eleitoral.
3. Saida maka temi iha númeru 3 artigu 40º aplika mos ba votasaun ne’ebé maka halao iha rai-liur.
4. Regulamentu kona ba operasaun votasaun iha rai-liur sei aprova liu husi Dekretu Governu ida.

**Artigu 39º**

**(...)**

1. (...)
2. Boletin votu sira sei tau hotu naran, sigla, bandeira no emblema partidus pulítikus ka koligasaun partidárias ne’ebé konkore, tuir modelu ne’ebé maka CNE aprova, bazeia ba proposta husi STAE, bandeira no emblema sira ne’e mos tenki koloridu no hanesan ho ne’ebé sira aprezenta wainhira halo prosesu inskrisaun partidu pulítiku ka koligasaun partidária nian iha Supremu Tribunal Justisa.

**Artigu 40º**

**(...)**

1. (...)
2. (...)
3. Kuandu votante laiha kartaun eleitoral iha loron eleisaun nian, bele ezerse nia direitu votu ho aprezenta nia billete identidade ka passaporte Timor nian, basta maka nia dadus sira iha hotu ona iha lista votantes unidade jeográfika resenseamentu ida ne’e nian duni.
4. (Revogadu)

**Artigu 41º**

**(...)**

1. Iha teritóriu nasional, eleitor vota iha sentru votasaun husi Suku ida ne’ebé indika ona iha ida-idak nia kartaun eleitoral.
2. Iha rai-liur, eleitor vota iha sentru votasaun ne’ebé maka funsiona iha unidade jeográfika resenseamentu eleitoral ne’ebé nia inskreve bá.

**Artigu 42º**

**(...)**

1. (...)
   1. (...)
   2. (...)
2. Kuandu labele duni atu halao eleisaun, tenki komunika kedas ba delegadu munisipal STAE ninian hafoin hatene tia kona ba faktus ne’ebé prevé ona iha númeru ida foin liu ba ne’e.
3. Votasaun ne’ebé maka interompe tia durante tempu liu husi oras rua determina katak tenki taka ona estasaun votu ne’e no hatama urnas seladas sira ne’ebé maka hetan ona votus tó iha altura ida ne’e, ba assembleia apuramentu munisipal no ba asembleia apuramentu Rejiaun Administrativa Espesial Oecusse Ambeno.
4. (...)
5. Iha kazu ne’ebé maka prevé iha alínea b) husi nº 1, STAE, ho akordu husi delegadu munisipal CNE ka delegadu CNE Rejiaun Administrativa Oecusse Ambenu, transfere lokalizasaun sentru votasaun ka estasaun votu ba fatin ne’ebé maka siguru liu.
6. Kuandu situasaun sira prevé iha nº 1 ne’e akontese iha sentru votasaun no estasaun votus sira ne’ebé maka instala iha servisus konsulares no misaun diplomátikas sira iha rai-liur, dirijente máximu husi servisu konsular no misaun diplomátika sei fó hatene kedas ba CNE kona ba tamba sá maka labele halao eleisaun.
7. Iha kazu sira ne’ebé maka prevé iha númeru ida foin liu ba ne’e, eleisaun sei halao fila fali iha loron hitu nia laran konta husi loron ne’ebé maka hili tia ona ba realiza eleisaun ida ne’ebé la tode realiza ne’e.

**Artigu 43º**

**(...)**

1. Eleitor halo nia eskolla liu husi tau sinal ida ka tu-kuak ida iha kuadradu mutin ne’ebé maka koresponde ba kandidatura ne’ebé nia hakarak vota bá.
2. (...)

**Artigu 44º**

**Klasifikasaun votu**

Para atu halo kontajen votus no apuramentu rezultadus ninian, konsidera nudar:

1. Válidu, boletin votu hirak ne’ebé maka hasai husi urna eleitoral nia laran, iha ona karimbu no assinatura husi ofisial ne’ebé kontrola boletin votu, ne’ebé maka hatudu ho lolos no laiha konfuzaun, eleitor ida-idak nia eskolla no la hatudu iha ne’ebá identidade husi eleitor ida-idak nian;
2. Mamuk (branku), boletin votu hirak ne’ebé maka hasai husi urna eleitoral nia laran, iha ona karimbu no assintarua husi ofisial ne’ebé kontrola boletin votu, maibé la hatudu tok sinal ida iha ne’ebá;
3. La vale (nulu), boletin votu hirak ne’ebé maka hasai husi urna eleitoral nia laran, iha ona karimbu no assintura husi ofisial ne’ebé kontrola boletin votu no iha ona sinal ka kuak ruma maibé la konsege komprende lolós eleitor nia eskolla, atu bele identifika boletin ne’e, ne’ebé indika eskolla iha kandidaturra ne’ebé maka dada-an tia ona husi eleisaun ka boletin ida ne’ebé maka hetan tesi, dezeño ka hamos ka hakerek tia ona lia-fuan balu iha ne’ebá;
4. Rejeitadu, boletim votu hirak ne’ebé maka hasai husi kaixa eleitoral nia laran mai, maibé sidauk hetan karimbu ka assinatura husi ofisial ne’ebé maka kontrola boletin votu;
5. Kanseladu, boletin votu iha ne’ebé maka eleitor sira fo fila fali ba ofisial eleitoral sira, hodi bele truka fali ho boletin seluk, ho razaun tamba iha sala iha indikasaun fatin ba eleitor sira atu hili ka boletin hirak ne’ebé maka eleitor sira rasik estraga tia involuntariamente;
6. Abandonadu, boletin votu hirak ne’e maka soe hela deit iha fatin estasaun votu.

**Artigu 45**

**(...)**

1. (...)
2. (...)
3. Reklamasaun hirak ne’ebé ható, tuir númeru ida liu ba, sei liu husi votasaun ofisial eleitoral sira nian no konsidera vale kuandu hetan, pelu menus, votu favoravel nen husi sira hotu.
4. Rezultadu votasaun ne’ebé maka temi iha númeru foin liu ba ne’e, sei fo hatene ba sira ne’ebé ható reklamasaun no, karik sira hakarak, bele mos ható sira nia reklamasaun ba CNE, ne’ebé bele entrega kedas ona iha sentru votasaun ka estasaun votu no tenki akompaña ho dokumentasaun hotu ne’ebé liga ba sentru votasaun ida-idak.
5. CNE sei deside iha prazu óras hitunulu-resin-rua nia laran kona ba reklamasaun sira ne’ebé maka aprezenta ba nia tuir termus ne’ebé témi iha númeru ida foin liu ba ne’e.
6. Bele halo rekursu ba Supremu Tribunal Justisa iha prazu óras hatnulu-resin-walu nia laran hodi haré fali desizaun ne’ebé maka CNE foti.
7. Supremu Tribunal Justisa sei deside kona ba rekursu ne’ebé temi iha númeru ida liu ba ne’eiha prazu óras hatnulu-resin-walu nia laran.
8. Rekalamasaun no rekursu hirak ne’ebé maka ható ba CNE no STJ, kona ba operasun votasaun, kontajen votu no apuramentu rezultadu hirak halao iha sentru votasaun ka estasaun votu iha rai-liur, sei ható ba reprezentantes diplomátikus ka konsulares ne’ebé senior liu, ne’ebé maka halao hela knar iha unidade jeográfika resenseamentu eleitoral ida ne’ebé funsiona sentru votasaun ka estasaun votu.
9. Iha situasaun hirak ne’ebé temi iha númeru ida foin liu ba, dirijente ida ne’ebé maka simu reklamasaun ka rekursu sertifika kedas data ho oras ne’ebé nia simu keixa hirak ne’e no haruka kedas dokumentus ligadu ba reklamasaun ka rekursu sira ne’e liu husi email, ba servisus CNE no STJ nian iha Dili.
10. CNE no STJ loke konta email ida hodi simu reklamasaun no rekursus sira ne’ebé maka ható kona ba operasaun votasaun, kontajen votu no apuramentu rezultadu hirak halao iha rai-liur.

**Artigu 46º**

**(...)**

1. (...)
2. (...)
3. Karik, liu tia oras ida depois votasaun taka maka sidauk hahú tan kontajen no apuramentu inisial ba rezultadus, ofisiais eleitoral sira sei transporta kedas urnas sira ne’ebé tau ona selu no identifika ona ne’e ba asembleia apuramentu munisipal no assembleia apuramentu Rejiaun Administrativa Espesial Oecusse Ambeno, fiskais kandidaturas sira bele akompaña tuir dalan karik sira hanoin tenki akompaña duni.
4. Halo hotu tia operasaun hirak ne’ebé temi iha nº 1, analiza tia dúvidas no protestus hirak ne’ebé ható no decidi tia kona ba reklamasaun sira ne’ebé ható, ka verifika duni sirkunstánsia ne’ebé keixa iha númeru 3º, sei elabora ata hodi konta tuir buat pertinente hotu ne’ebé maka akontese, no hatama kedas ba assembleia apuramentu munisipal no assembleia apuramentu Rejiaun Administrativa Espesial Oecusse Ambeno.
5. Halo hotu tia operasaun sira ne’ebé maka temi iha númeru ida foin liu ba ne’e, prerzidente sentru votasaun nian sei taka iha fatin ne’ebé maka fasil para públiku atu haree, iha sentru votasaun ne’e duni, kópia ida husi ata apuramentu inisial rezultadus eleitorais, tuir modelu ne’ebé maka aprova liu husi regulamentu eleitoral kona ba realiza prosedimentus votasaun, kontajen votus no apuramentu rezultadus nian.
6. Prezidente sentru votasaun sei entrega ba fiskais kandidatura sira atu assina mos kópia ida husi ata operasaun apuramentu inisial nian.

**Artigu 47 º**

**Asembleia apuramentu munisipal no Rejiaun Administrativa Espesial Oecusse Ambeno**

1. Asembleia apuramentu munisipal no asembleia apuramentu Rejiaun Administrativa Espesial de Oecusse Ambeno iha membrus hanesan tuir mai ne’e
   1. Delegadu Munisipal CNE ka Delegadu CNE Rejiaun Administrativa Espesial Oecusse Ambeno maka superviziona atu apuramentu;
   2. Diretor Munisipal STAE ka Direitos STAE Rejiaun Administrativa Espesial Oecusse Ambeno nian maka prezide assembleia;
   3. Funsionárius STAE nian, sei hili tuir despaxu husi diretor-jeral
   4. Prezidente ba sentrus votasaun hirak ne’ebé halao sira nia funsaun iha sentru votasaun sira iha munisipu nia laran ka iha Rejiaun Administrativa Espesial Oecusse Ambeno nia laran;
   5. Ofisiais eleitorais sira, sei hili liu husi despaxu husi diretor-jeral STAE nian.
2. Fiskais kandidaturas sira nian no, kuandu iha, observadores nomós profisionais husi órgaun komunikasaun sosial sira, bele assiste mos apuramentu munisipal ka apuramentu Rejiaun Administrativa Espesial Oecusse Ambeno nian.
3. Asembleia apuramentu munisipal no asembleia apuramentu Rejiaun Administrativa Espesial Oecusse Ambeno nian funsiona tuir termus sira hanesan tuir mai ne’e:
   1. Assembleia sira hahú servisu kedas ona kuandu simu ona pelu menus ata lima husi sentru votasaun sira;
   2. Ho baze iha ata mai husi sentru votasaun sira, sei elabora mos ata apuramentu munisipal no ata apuramentu Rejiaun Administrativa Espesial Oecusse Ambeno nian, liu husi uza meius elektrónikus ne’ebé STAE sei fó.
   3. Sei entrega fali ba CNE, iha prazu to loron rua nia laran konta husi data eleisaun nian, ata apuramentu munisipal no ata apuramentu Rejiaun Administrativa Espesial Oecusse Ambeno, votus hirak ne’ebé hetan reklamasaun nomós reklamasaum ligadu ba operasaun eleitoral, haruka mos ata nia kópia ida ba STAE.
4. PNTL maka garante siguransa iha sede apuramentu munisipal no sede apuramamentu Rejiaun Administrativa Espesial Oecusse Ambeno nian.
5. Rezultadu apuramentu husi rezultadu ne’ebé realiza iha asembleia apuramentu munisipal no assembleia apuramentu Rejiaun Administrativa Espesial Oecusse Ambeno sei taka iha didin-lolon, entrega mos ba fiskais kandidatura sira, profisionais komunikasaun sosial, observadores eleitorais no sei transmiti mos liu husi servisu públiku, rádiu no televizaun.

**Artigu 48º**

**(...)**

1. CNE, simu tia ata apuramentu munisipal, ata apuramentu Rejiaun Administrativa Espesial Oecusse Ambeno no apuramentu rai-liur nian, sei, iha oras hitunulu-resin-rua nia laran, halo apuramentu nasional, hodi konfere ata apuramentu munisipal, ata apuramentu Rejiaun Administrativa Espesial Oecusse Ambeno no ta apuramentu rai-liur nian no deside definitivamente kona ba votus ne’ebé maka hetan reklamasaun no reklamasaun hirak ne’ebé maka aprezenta ona.
2. Halo tia operasaun ne’ebé maka temi iha númeru ida foin liu ba ne’e no iha tempu ida ne’e duni, CNE elabora no taka iha nia sede, ata apuramentu provizóriu husi rezultadus nasionais nian ho kópia ida ba STAE, ba fiskais kandidaturas sira no ba profisionais komunikasaun sosial sira.

**Artigu 49º**

**(...)**

1. (...)
2. Prazu atu halo rekursu nian liu tia maka laiha rekursu ruma, CNE entrega ba STJ, ata apuramentu husi rezultadu nasional nian, akompaña ho ata apuramentu munisipal, ata apuramentu Rejiaun Administrativa Espesial Oecusse Ambeno no ata apuramentu rai-liur nian, nomós kualker dokumentu ne’ebé maka konsidera nudar importante, no temi kedas momos iha ne’ebé katak laiha duni aprezentasaun rekursu ruma.

**Artigu 50º - A**

**Asisténsia**

1. Orgauns administrasaun eleitoral sira bele husu assisténsia husi kualker servisus no organismus Administrasaun Públika nian, iha ámbitu prosesu eleitoral nian.
2. (...)
3. (...)
4. (...)

**Artigu 77º**

**(...)**

Matérias hirak tuir mai ne’e regula ho Dekretu Governu:

1. Aprezentasaun no admisaun kandidatura;
2. Realizasaun kampaña eleitoral;
3. Organizasaun no funsionamentu sentru votasaun no estasaun votu sira;
4. Realizasaun prosedimentus sira votasaun, kontajen votu no apuramentu rezultadu nian;
5. Realizasaun atividades obzervasaun eleitoral;
6. Realizasaun atividades fiskalizasaun partidária ba prosesu eleitoral;
7. Realizasaun atividades kobertura media ba prosesu eleitoral;

**Artigu 78º**

**(...)**

1. (...)
2. Observador eleisaun sira bele halo tarefas sira, hanesan temi, tuir mai ne’e:
3. (...)
4. Akompaña transportasaun urnas no material sira seluk husi sentru votasaun no estasaun votu sira ba to iha assembleia apuramentu munisípiu no asembleia apuramentu Rejiaun Administrativa Espesial Oecusse Ambeno nian;
5. (...)
6. (...)
7. Oinsá hetan ka lakon estatutu nudar observador rai-laran ka rai-liur nian no oinsá atu halao ida-idak nia funsaun, sei lao tuir regras ne’ebé maka aprova liu husi Dekretu Governu.
8. Ba ema rai-liur ne’ebé maka STAE rekuñese ho estatutu nudar observador eleitoral, sei fó autorizasaun hela espesial ne’ebé nia limite durasaun tuir períodu durasaun husi missaun observasaun eleisaun ne’e rasik.
9. Hodi fó autorizasaun hela espesial ne’e, tenki ható pedidu husi rasik xefe missaun observasaun eleitoral nian ka reprezentante husi organizasaun ne’ebé maka haruka missaun observasaun eleitoral ne’e mai.
10. Autorizasaun hela espesial ne’e sei kaduka/mate wainhira lakon estatutu nudar observador eleitoral.

**Artigu 3º**

**Aditamentu**

Halo ona aditamentu ba Lei n.º 6/2006, 28 dezembru, altera ho Lei n.º 6/2007, 3 maio, 7/2011, 22 juñu no 1/2012, 13 janeiru, artigus 19.º-A, 47.ºA no 50.º-B, ho redasaun hanesan tuir mai ne’e:

**Artigu 19.º-A**

**Kumpri Lei Partidu Pulítiku nian**

Iha momentu aprezenta kandidatura, partidus pulítikus ka koligasaun partidu sira, tenki hatudu prova katak kumpri duni saida maka temi iha n.º 2 artigu 7.º, no artigu 18.º no iha n.º 3 no 4 husi artigu 19º Lei n.º 3/2004, 14 abril, kona ba Partidus Pulítikus, altera husi Lei nº 2/2016, 3 fevereiru, karik la kumpri sei rejeita sira nia kandidatura.

**Artigu 47.º-A**

**Kontajen votus no apuramentu rezultadu iha rai-liur**

1. Sei aplika mos ba operasaun kontajen votus no apuramentu rezultadu ne’ebé halo iha rai-liur, ho adaptasaun ne’ebé preciza halo, ida-idak, tuir saida maka temi iha artigu 46º husi lei ida ne’e nian.
2. Rezultadu husi kontajen votus no apuramentu rezultadu ne’ebé halao iha rai-liur sei transmiti kedas, tuir via elektrónika, ba STAE hodi fó kuñesimentu tutan ba CNE.
3. Ata husi operasaun kontazen no apuramentu rezultadu nian ne’ebé halao iha rai-liur, nune’e mos ho votus sira ne’ebé hetan reklamasaun, sei entrega, iha forma fízika, iha assembleia apuramentu nasional nian, ho prazu máximu oras hitunulu-resin-rua nia laran, konta husi tempu ne’ebé maka operasaun kontajen no apuramentu rezultadu ba votus sira ne’e remata.
4. Atas apuramentu rezultadus sei taka iha sede servisu konsular ka missaun diplomátika no sei entrega mos kópias ba fiskais kandidaturas sira.
5. Regras kona ba kontajen votu no apuramentu rezultadu iha rai-liur, hetan aprovasaun husi Dekretu Governu.

**Artigu 50.º-B**

**Uza arbiru sigla no símbulu**

1. Se maka durante kampaña eleitoral, la ho autorizasaun husi nia nain, uza sigla ka símbulu husi kualker kandidatura ruma ka partidu pulítiku ruma hodi buka votus, sei hetan kastigu ho tama prizaun tó tinan 3.
2. Prosedimentu kriminal depende ba keixa.

**Artigu 4.º**

**Revogasaun**

Sei revoga n.º 4 artigu 40º husi Lei nº 6/2006, 28 dezembru altera husi Lei n.º 6/2007, 31 maio, 7/2011, 22 juñu no 1/2012, 13 janeiru

**Artigu 5º**

**Republikasaun**

Publika hikas fali iha anexu, nudar parte integrante husi lei ida ne’e, Lei nº 6/2006, 28 dezembru ho redasaun ida atual nian.

**Artigu 6º**

**Tama ba vigor**

Lei ida ne’e hahú vigora iha loron ida tuir mai hafoin nia publikasaun nian.

Aprova iha dia 20 fevereiru 2017.

Prezidente Parlamentu Nasional,

**Adérito Hugo da Costa**

Promulgada iha loron\_\_\_\_\_\_fulan\_\_\_\_\_\_tinan

Ba publika.

Prezidente Repúblika

**Taur Matan Ruak**

**ANEXU**

**(ida ne’e refere ba saida maka hateten iha artigu 5º)**

**Publika hikas fali Lei n.º 6/2006, 28 dezembru**

**(Lei eleitoral ba Parlamentu Nasional)**

Tuir termus Rezolusaun Konsellu Siguransa Nasoins Unidas n.º 1338/01, 31 Janeiru, fó ba administrasaun tranzitória nasoins unidas nian iha Timor-Leste (UNTAET), iha kolaborasaun ho povu timor, responsabilidade atu garante eleisaun ne’ebé livre no justa.

Ho finalidade atu regula eleisaun Asembleia Konstituinte, UNTAET promulga regulamentu n.º 2001/2, 26 fevereiru (kona ba eleisaun assembleia konstituinte ida atu elabora Konstituisaun ida ba Timor-Leste ne’ebé livre no demokrátiku) ikus mai altera tia ho Regulamentu n.º 2002/3, 23 marsu, no Regulamentu n.º 2001/11, 13 jullu (kona ba infraksaun eleitoral ba eleisaun urna assembleia konstituinte), tuir mai halao kedas eleisoins dahuluk ne’ebé direta, universal no sekreta. Asembleia konstituinte ne’ebé hili iha tempu ne’ebá aprova no dekreta Konstituisaun Repúblika Demokrátika Timor-Leste nian, no, kuandu nia hetan kbit nudar lei, assembleia ne’e transforma-an ba Parlamentu Nasional.

Ho ida ne’e, rai-ne’e iha ona órgaun soberania ne’ebé responsável ba elabora lei sira no fiskaliza atividade governu, ne’ebé agora, iha situasaun istórika foun, mai ho lei ida ne’e regula eleisaun ba Parlamentu Nasional ho maneira ida inovadora teb-tebes, hodi kumpri impozisaun konstitusional sobre matéria ida ne’e. Ho konsiderasaun ba experiénsia iha eleisaun asembleia konstituente no, foin lalais, iha eleisaun ba xefes suku no konsellu suku sira.

Lista kandidatus bele aprezenta husi partidu pulítikus sira, ida-idak ka iha koligasaun eleitoral. Deputados ba Parlamentu Nasional hili liu husi sírkulu uniku nasional ida, liu husi lista plurinominais, no konversaun votus ba mandatos halo tuir sistema reprezentasaun proporsional tuir métodu Hondt ne’ebé aplika ba mandatu 65, asigura reprezentatividade ida ne’ebé bot ba kompozisaun parlamentu nian. Konsagra, limiar reprezentasaun ida, hodi, iha parte ida evita pulverizasaun exsesiva ba partidus, no iha parte seluk, fo potensia liu tan ba reprezentatividade forsas pulítikas ne’ebé moris iha sosiedade timor laran.

Halo tuir tendensia mundial kona ba lejislasaun moderna sira, fó insentivu ida konkreta tebes ba partisipasaun pulítika feto sira nian liu husi inklui sira obrigatoriamente iha listas kandidatus no substituisaun ba kada kandidatu ne’ebé ho jéneru hanesan kuandu iha vaga ruma.

Define mos iha ne’e prinsípius fundamentais sira kona ba kampaña eleitoral no estabelese normais jerais ligadu ba aprezentasaun kandidaturam, modu eleisaun nian no prosesu votasaun no remete ba regulamentasaun ba nia definisaun ne’ebé pormenor liu.

Iha matéria prosesual, lei ida ne’e la hadók eskema prosesual ligadu ba projetu lei eleitoral ba Prezidente Repúblika, atu nune’e bele iha koerensia no armonia ba sistema eleitoral timor nian ne’ebé foin hahú.

Parlamentu nasional, dekreta, iha termus nº 5 artigu 65º, no alínea h), husi nº 2, artigu 95º Konstituisaun Repúblika, atu hetan kbit nudar lei, sira tuir mai ne’e:

**TÍTULU I**

**ÁMBITU no PRINSIPIUS JERAIS**

**Artigu 1.º**

**Ámbitu**

Lei ida ne’e regula eleisaun Deputadus Parlamentu Nasional

**Artigu 2.º**

**Prinsípiu Jerais**

1. Deputadus sira sei eleitu liu husi sufrájiu universal, livre, diretu, hanesan, sekretu, pesoal no periódiku.
2. Deputadus sira eleitu ba tinan 5 nia laran, ne’ebé korespponde ba durasaun lejislatura nian.

**Artigu 3.º**

**Parlamentu Nasional**

Parlamentu Nasional nudar órgaun soberana Repúblika Demokratiak Timor-Leste nian, reprezenta sidadaun timor-oan toma, ho kbit lejislativu, fiskalizasaun no desizaun pulítika.

**TÍTULO II**

**KAPASIDADE ELEITORAL**

**Artigu 4º**

**Kapasidade eleitoral ativa**

1. Sidadaun timor-oan sira ne’ebé maka iha ona tinan sanulu-resin-hitu ba leten goza ona kapasidade eleitoral ativa.
2. Para ezerse direitu votu iha kondisaun obrigatória ida para halo inskrisaun iha resenseamentu eleitoral.
3. Votantes sira ne’ebé interna hela iha óspital ka prizaun mas iha ona kartaun eleitoral ne’ebé atualizada, bele vota iha eleisaun ba hili Deputados ba Parlamentu Eleitoral sira.
4. Votasaun iha ospital no prizaun sira halao iha oráriu ne’ebé Sekretariadu Tékniku Administrasaun Eleitoral nian estabelese, depois rona tiha dirijentes másimu husi estabelesimentu sira ne’e.
5. Prosedimentus ba votasaun iha ospital no prizaun sira sei aprova liu husi Dekretu Governu ida.

**Artigu 5º**

**Inkapasidades eleitorais ativas**

(*Revogadu*)

**Artigu 6º**

**Kapasidade eleitoral ativa**

Sidadaun timor-oan sira ne’ebé maka iha kapasidade eleitoral ativa bele eleitu ba tur iha Parlamentu Nasional.

**Artigu 7º**

**Inelijibilidade**

Sira tuir mai ne’e labele hili ba tur iha Parlamentu nasional:

1. Prezidente Repúblika;
2. Majistradus Judisiais no Ministériu Públiku ne’ebé efetivu hela iha sira nia servisu;
3. Diplomatas de Kareira ne’ebé efetivu hela iha sira nia servisu;
4. Funsionárius públikus sira ne’ebé efetivu hela iha sira nia servisu;
5. Membrus forsas armadas Timor-Leste (FALINTIL-FDTL) ne’ebé efetivu hela iha sira nia servisu;
6. Membrus Pulísia ne’ebé efetivu hela iha sira nia servisu;
7. Ministrus husi relijiaun ka kultu kualker ida;
8. Membrus Komisaun Nasional Eleisoins nian.

**Artigu 8º**

**Kandidatus sira nia imunidades no regalias**

1. Durante prosesu eleitoral, labele iha kandidatu ida maka sujeita ba prizaun preventiva, exeptu iha kazu flagrante delitu, ba krime ne’ebé bele hetan kastigu ho pena prizaun liu husi tinan tolu.
2. Durante kampaña eleitoral, kandidatu sira iha direitu atu la ezerse sira nia funsaun públika ka privada, konta husi tempu ida ne’e, inklui mos nia direitu ba retribuisaun, nudar tempu servisu efetivu nian.

**TITULU III**

**SISTEMA ELEITORAL**

**Artigu 9º**

**Sírkulu Eeitoral Úniku**

Iha eleisaun Parlamentu Nasiona so iha sírkulu eleitoral ida deit ne’ebé hanesan iha teritóriu nasional tomak, ho sede iha Dili.

**Artigu 10º**

**Númeru Deputadus**

Númeru total Deputadus maka nennulu-resin-lima.

**Artigu 11º**

**Modu eleisaun**

Deputadus sira sei eleitu tuir listas plurinominais, ne’ebé partidus pulítikus ka koligasaun partidarias sira aprezenta, no kada votante sira iha vota ida los deit ba lista.

**Artigu 12º**

**Organizasaun listas**

1. Proposta lista ba eleisaun husi partidu pulítikus ka koligasaun partidária sira tenki indika kandidatus nennulu-resin-lima efetivus no kandidatus suplentes ho númeru labele menus liu ruanulu-resin-lima.
2. Kandidatus husi kada lista ne’e ordena tuir sekuénsia ida-idak nia deklarasaun kandidatura.
3. Listas kandidatus efetivus no suplentes sira tenki inklui mos, pelu menus, feto nain ida ba kada kandidatu nain tolu, no karik la halo hanesan ne’e sei rejeita lista ne’e.

**Artigu 13º**

**Kritéria eleisaun**

1. Konversaun votus ba kandidatus ne’e halo tuirr sistema reprezentasaun proporsional tuir métodu média ne’ebé alta liu husi Hondt ninian, no obdese ba regras hirak tuir mai ne’e:
   1. Apura númeru total husi votus válidus ne’ebé hetan husi kada lista;
   2. Númeru votus váidus husi kada lista sei divide fali, susesivamente, por ida, rua, tolu, hat, lima , no nune’e, tuir mai, nune’e kuosientes aliñadus ho orden dekresente husi nia grandeza iha série ida ho termus barak kompara ho mandatus ne’ebé atribui ba sírkulu eleitoral úniku ne’e;
   3. Mandatus sira pertense ba lista ne’ebé maka koresponde termus de série ne’ebé estabelese ona husi regra ida foin liu ba no simu lista ida idak, laos deit mandatos mesak maibé mos termus de série hotu;
   4. Karik sei resta mandatu ida los deit atu fahe no tuir termu de serie sira tuir mai sei hanesan no husi listas la hanesan, mandatu sei monu ba lista ida ne’ebé maka hetan númeru votus kik-oan.
2. Listas sira ne’ebé maka hetan menus husi 4% husi total votus ne’ebé válidu, exklui tia votus brankus sira, laiha direitu atu hetan mandatu.

**Artigu 14º**

**Atribuisaun mandatu**

1. Iha kada lista, atribuisaun mandatu halo tuir orrden presedensia ne’ebé indika iha nº 2 husi artigu 12º
2. Karik kandidatu mate ka moras ruma ne’ebé maka determina nia kapasidade fízika no psíkika, mandatu ne’e entrega ba kandidatu ida tuir fali mai kedas iha orden presedénsia ne’e.
3. Karik kandidatu ida ne’ebé maka liu husi kualker sirkunstánsia ne’ebé temi iha númeru ida foin liu ba ne’e maka husi sexu feminínu ida, mandatu ne’e sei entrega tutan ba kandidatu ho sexu feminínu ne’ebé tuir mai iha lista, karik iha, mezmu ke nudar kandidata suplente deit.

**Artigu 15º**

**Vagas ne’ebé husik mamuk iha Parlamentu Nasional**

Vagas ne’ebé maka husik mamuk hela iha Parlamentu Nasional sei prienxe husi kandidatu ida tuir mai kedas iha orden lista ida-idak nian ka, karik ida ne’e koligasaun partidária ruma, sei prienxe husi kandidatu tuir mai husi partidu ida ne’ebé maka propoin naran husi kandidatu ida antes ne’e.

1. Kuandu, tamba aplikasaun regra ne’ebé temi iha parte final husi númeru ida foin liu ba ne’e, hal sai tia fali imposível atu prienxe vaga husi kandidatu ida ne’ebé maka propoin husi partidu hanesan, mandatu sei fo tutan ba kandidatu ida tuir fali kedas mai iha orden lista ne’ebé maka koligasaun aprezenta.
2. Kuandu kandidatu ne’ebé maka husik hela vaga ne’e husi sexu feminínu, vaga ne’e sei prienxe husi kandidatus ida hotu husi sexu femininu ne’ebé maka tuir kedas mai iha lista ida-idak nian, karik ejiste, aplika regras hanesan ba koligasoins partidárias.
3. Laiha fatin ba prienxe vaga, karik laiha ona kandidatus efetívus ka suplentes ne’ebe la eleitu husi lista ne’ebé maka pertense ba titular mandatu mamuk ne’e.
4. Deputadus hirak ne’ebé maka nomeadus tia ba sai nudar membru governu labele ezerse nia mandatu to nia funsaun ne’e ne’e remata tia no substitui tia tuir termus ne’e hatur iha nº 1.

**Artigu 16.º**

**Lakon mandatu**

1. Deputadu ba Parlamentu Nasional, eleitu iha lista ne’ebé maka partidu polítiku sira ka koligasaun partidária sira aprezenta, sei lakon sira nia mandatus iha kazu sira hanesan tuir mai ne’e:
   1. La okupa nia asentu iha Parlamentu Nasional, la ho justifikasaun, tó kinta sesaun plenária ka la mai hatudu-oin iha iha plenária ka komisoins sira dala-lima tutuir-malu, no falta la-tutuir-malu dala sanulu-resin-lima, la ho justifikasaun;
   2. Inskreve-an iha partidu la-hanesan husi ida ne’ebé maka nia afilia nia an bá kuandu hetan eleitu, integra-an ba bankada parlamentar ne’ebé pertense ba partidu la-hanesan ho ida ne’ebé nia hetan hili ka la-halo parte iha bankada parlamentar ida;
   3. Viola disiplina bankada parlamentar ida ne’ebé maka nia hola parte ba, tuir termus husi estatutu partidu polítiku ne’ebé nia pertense bá.
   4. Hetan kondenasaun judisial ba krime dolozu, ho kastigu prizaun efetiva ne’ebé superior husi tinan rua.
2. Atu lakon mandatu ne’e sei deklara husi Meza Parlamentu Nasional nian, bazeia ba proposta husi partidu polítiku ida ne’ebé maka nia lista, Deputadu ida ne’ebé atu lakon nia mandatu ne’e hola parte ba, kuandu hetan hili no depois rona tia nia razaun.
3. Deputadu no bankada parlamentar ne’ebé maka propoin deklarasaun lakon mandatu ne’e, bele rekore desizaun Parlamentu Nasional nian ne’e ba Plenáriu, iha loron sira tuir mai, Deputadu halao nafatin nia funsaun tó hetan ona deliberasaun definitiva liu husi eskrutíniu sekretu ida.
4. Bele halo rekursu ba deliberasaun Plenáriu nian iha Supermu Tribunal Justisa, ho efeitu suspensivu.
5. Atu prienxe vaga ne’ebé maka husik hela depois deklarasaun lakon mandatu ne’e sei prienxe tuir termus husi artigu anterior nian.

**TITULU IV**

**ORGANIZASAUN PROCESU ELEITORAL**

**KAPÍTULU I**

**MARKASAUN DATA ELEISAUN NIAN**

**Artigu 17º**

**Markasaun eleisaun**

1. Prezidente Repúblika, rona tia governu no partidus pulítikus ho asentu iha parlamentu, fixa, liu husi dekretu, data eleisaun ba Deputadus Parlamentu Nasional, ho antesedensia mínima loron nennulu.
2. Eleisoins ba órgaun sobernia sira labele halao dala ida deit no entre sira tenki iha períodu mínimu ida semana tolu.

**Artigu 18º**

**Kalendáriu eleitoral**

Sekretariadu Tékniku Administrasaun Eleitoral (STAE) publika iha Jornal da Repúblika, kalendáriu ba operasoins eleitorais iha loron walu tuir mai hafoin publikasaun husi dekretu ne’ebé temi iha nº 1 husi artigu ida foin liu ba ne’e.

**KAPÍTULU II**

**APRESENTASAUN KANDIDATURA**

**Artigu 19º**

**Poder apresentasaun kandidatura**

1. Partidu pulítiku sira maka aprezenta kandidatura, mesak ka liu husi koligasaun, basta maka temi rejista lolós ona, lista ne’e mos bele tau hotu sidadaun sira ne’ebé maka la filiadu ba partidu ida-idak nia naran.
2. Labele iha partidu ka koligasaun partidária ida maka aprezenta lista kandidatus liu husi ida.
3. Labele iha ema ida maka mosu iha lista rua dala ida, se nune’e labele hili nia.

**Artigu 19º - A**

**Kumprimentu Lei kona ba Partidus Pulítikus**

Iha momentu aprezentasaun kandidatura, partidus pulítikus ka koligasaun partidária sira, tenki hatudu katak sira kumpri saida maka temi iha nº 2 husi artigu 7º, no artigu 18º nomós 3º no 4º husi artigu 19º husi Lei nº 3/2004, 14 Abril, kona ba partidus pulítikus, altera ho Lei nº 2/2016, 3 Fevereiru, karik la kumpri sei rejeita kandidatura.

**Artigu 20º**

**Koligasaun partidária ba fins eleitorais**

1. Kuandu data eleisaun nian marka ona no iha loron ruanulu nia laran tuir kedas mai, partidu rua ka liu bele harí koligasaun ba fins eleitorais ho objetivu atu aprerzenta lista únika ba eleisaun parlamentar tuir termus husi númeru sira sei tuir mai ne’e ninian.
2. Ba lei ida ne’e nia efeitu, kria koligasaun partidária ba fins eleitorais (koligasoins partidárias), obdese ba saida maka temi iha lei ne’e regula partidus pulítikus sira no komunika kedas ba Komisaun Nasional Eleisaun (CNE) no mensiona hotu ida-idak nia naran, sigla, bandeira no emblema.
3. Elementus sira ne’ebé maka temi iha númeru ida foin liu ba ne’e CNE tenki transmite tutuan ba STAE, que sei divulga imediatamente iha Jornal Repúblika.

**Artigu 21º**

**Reprezentantes husi proponentes**

Iha apresentação lista kandidatus, partidus pulítikus no koligasoins partidárias sira sei reprezenta husi eme ne’ebé sira rasik maka eskolla.

**Artigu 22º**

**Fatin no prazu aprezentasaun**

Lista kandidatus sira sei aprezenta ba Supremu Tribunal Justisa (STJ) iha prazu loron tolunulu konta husi data publikasaun dekretu ida ne’ebé maka marka data eleisaun.

**Artigu 23º**

**Simu kandidatura sira**

1. STJ, hafoin simu tiha kandidaturas sira, inisia kedas verifikasaun ba regularidade husi prosesus, dokumentus sira nia autentisidade no elijibilidade kandidatus nian.
2. Hodi halo saida maka temi iha númeru ida foin liu ba ne’e, prezidente STJ sei hetan apoiu husi servisus STAE nian.
3. Sei rejeita kandidatus hirak ne’ebé maka la- elejíveis.
4. Karik verifika iregulariadade ruma iha prosesu, sei notifika kedas kandidatu nia reprezentante atu bele rezolve kedas iha prazu loron rua nia laran.
5. Desizaun sei ható iha loron sanulu nia laran hafoin prazu aprezentasaun kandidatura nian remata tiha, ba kandidaturas hotu-hotu no notifika kedas sira nia reprezentantes, CNE no STAE.

**Artigu 24º**

**Rekursu**

1. Kona ba desizaun ruma liga ba aprezentasaun kandidatura, bele aprejenta rekursu ba Supremu Tribunal Justisa iha prazu loron ida nia laran.
2. Rekerimentu atu halo rekursu ne’e, tenki aprezenta mos ho fundamentu no akompaña mós buat hotu ne’ebé bele sai nudar prova.
3. Rekursu ne’e sei deside iha loron rua nia laran, konta husi prazu ida refere iha númeru 1 ne’e remata.
4. Ba kandidaturas sira ne’ebé maka admitida los ona, sira nia informasaun sei manda kedas ba CNE no STAE.

**Artigu 25º**

**Sorteiu ba listas**

1. Loron ida tuir mai hafoin publika tiha kandidaturas hirak ne’ebé maka admitida los ona, prezidente Supremu Tribunal Justisa sei halao sorteiu ba kandidaturas sira, iha kandidatus ka sira nia reprezentantes sira nia oin ne’ebé maka sei mai hotu iha sorteiu ne’e, para atu bele hatene sira nia orden iha boletin votu nian no hakerek kedas iha ata.
2. Rezultadu husi sorteiu ne’e sei taka iha odamatan husi edifisiu ida ne’ebé maka funsiona nudar sede Supremu Tribunal Justisa nian no envia mos kópia husi rezultadu ne’e ba CNE no STAE.

**Artigu 26º**

**Substituisaun no dezisténsia husi kandidatus**

1. Kualker kandidatu bele dada nia an, liu husi deklarasaun ida nia rasik maka hakerek ho assinnatura ne’ebé rekoñesida husi notariadu, maibé lista ne’e aprezenta vale nafatin.
2. Iha fatin ba substitui kandidatus sira, até loron ruanulu-resin-ida antes eleisaun, iha kazu sira hanesan tuir mai ne’e:
   1. Eliminasaun tamba julgamentu definitivu husi rekursu ne’ebé bazeia iha inelejibilidade;
   2. Kandidatu dada-an.
3. Karik iha mate ka moras husi kandidatu ne’ebé determina impossibilidade fízika no psíkika, nia substituisaun bele halo to oras hitunulu-resin-rua nia laran antes ba eleisaun.
4. Substituisaun ne’e fakultativu no substitutus sira sei mosu iha lista ida tuir mai iha suplente ida últimu liu.

**Artigu 27º**

**Dada-an husi lista**

Bele dada-an husi lista tó oras hitunulu-resin-rua antes loron eleisaun nian liu husi komunikasaun ne’ebé maka reprezentante ida-idak halo ba Supremu Tribunal Justisa ne’ebé mos sei transmite tutan kedas ba CNE no STAE.

**KAPÍTULU III**

**KAMPAÑA ELEITORAL**

**Artigu 28º**

**Períodu kampaña eleitoral**

Perípdu kampaña eleitoral iha durasaun loron tolunulu no remata iha loron rua antes loron ida ne’ebé maka hili ona atu halo eleisaun.

**Artigu 29º**

**Prinsípius husi kampaña eleitoral**

1. Kampaña eleitoral halao ho respeitu ba prinsípius sira tuir mai ne’e:
   1. Liberdade atu halo propaganda eleitoral;
   2. Oportunidade no tratamentu hanesan ba kandidatus hotu-hotu;
   3. Entidades públikas sira tenki imparsia perante kandidatus sira;,
   4. Transparénsia no fiskalizasaun ba kontas eleitorais.
2. CNE sei verifika respeitu ba prinsípius sira ne’e, aplika kedas husi data hili loron atu halo eleisaun nian, no adota medidas sira ne’ebé bele garante kumprimentu no dezenvolvimentu pasífiku kampaña eleitoral nian.

**Artigu 30º**

**Propaganda Eleitoral**

Propaganda eleitoral maka atividades hotu-hotu ne’ebé direta ka indiretamente promove kandidaturas, ka kandidatus, husi partidus pulítikus ka koligasoins partidárias, liu husi publika textus ka imajens ne’ebé maka hatudu ka reproduz konteudu husi atividade ida ne’e.

**Artigu 31º**

**Finansiamentu**

Finansiamentu ba kandidaturas sira sei regula ho lejislasaun espesífika ida, ho adaptasaun ne’ebé presiza, tuir normas sira ne’e bele aplika husi leis partidus pulítikus nian.

**KAPÍTULU IV**

**SENTRUS VOTASAUN NO ESTASAUN VOTU**

**Artigu 32º**

**Sentrus Votasaun**

1. Iha suku ida-idak sei funsiona pelu menus sentru votasaun ida, STAE bele, depende ba númeru votantes no distánsia entre aldeias sira iha suku laran, kria tan sentrus votasaun, no salvaguarda nafatin votu nia segredu.
2. Iha rai-liur, kuandu iha kondisaun, sei funsiona, pelu menus, sentru votasaun ida iha kada unidade jeográfika resenseamentu eleitoral ne’ebé iha ona ema pelo menus nain limanulu inskreve ona iha resenseamentu eleitoral.
3. Karik nesesáriu, kada sentru votasaun bele aumenta ttan estasasaun votu ida.
4. Númeru no fatin sentru votasaun no estasaun votu sira sei divulga sai husi STAE tó loron tolunulu antes loron eleisaun nian, no sei bele altera tó loron 10 antes data ne’ebé maka prevé ona ba halao votasaun.

**Artigu 33º**

**Oráriu Funsionamentu**

1. Iha loron eleisaun, sentrus votasaun no estasaun votu loke iha tuku hitu no taka iha tuku sanulu-resin-lima, sei funsiona lapara durante oráriu ne’e.
2. Depois óras sanulu-resin-lima, so votantes sira ne’ebé hamrik hein hela ona iha liña/fila laran hodi ezerse sira nia direitu votu nian maka bele vota, no ida ne’e ofisial kontrolador liña sira maka sei verifika no komunika ba sekretáriu husi estasaun votu ida-idak.

**Artigu 34º**

**Ofisiais Eleitorais**

1. Iha sentru votasaun no estasaun de votu ida-idak sei iha ofisiais eleitorais hanesan tuir mai ne’e:
   1. Prezidente ida, nudar responsável ba sentru votasaun no estasaun votu ida-idak;
   2. Sekretáriu ida, nudar responsável ba estasaun votu nian, ne’ebé kordena servisu ofisiais estasaun votu nian no responde diretamente ba prezidente sentru votasaun nian;
   3. Ofisiais nain hat ne’ebé maka verifika identifikasaun;
   4. Ofisial ida hodi kontrola boletín votu nian;
   5. Ofisial ida hodi kontrola urna/kaixa eleitoral;
   6. Ofisial ida nudar kontrolador ba tau tinta ne’ebé labele kose sai;
   7. Ofisial nain rua nudar kontrolador ba forma-liña nian
2. Só sidadaun nasional hirak ne’ebé maka haten lé no hakerek deit maka bele sai ofisiais eleitorais, ne’ebé maka sei hili husi entre votantes lokais sira no sei tuir uluk formasaun ne’ebé STAE maka fó.
3. Iha loron eleisaun nian, no enkuantu sira nia atividade sei lao hela, ofisiais eleitorais sira la presiza ba mosu/hatudu-an iha sira nia empregu no servisu fatin, no ida ne’e sei la prejudika sira nia direitu no regalias sira, inklui mos direitu ba retribuisaun, basta maka tenki prova katak sira halo duni servisu ba eleisaun liu husi aprezenta dokumentu ba ida ne’e ninian ne’ebé STAE hasai.
4. Iha rai-liur, saida maka temi iha númeru foin liu ba ne’e so aplika deit ba ofisial eleitor sira ne’ebé maka nudar funsionárius públikus, ajentes ka traballadores Administrasaun Públika Repúblika Demokrátika Timor-Leste nian.

**Artigu 35º**

**Fiskais kandidaturas**

1. Kandidaturas sira iha direitu atu hatudu fiskais ruma hodi akompaña operasaun votasaun no apuramentu rezultadu, ne’ebé goja direitu sira ne’ebé maka temi iha númeru 3 husi artigu ida foin liu ba ne’e.
2. Bele aplika mos ba fiskais kandidaturas sira, saida maka temi iha númeru 4 husi artigu ida foin liu ba ne’e.

**Artigu 36º**

**Forsas Armadas no Forsas Polisiais sira hetan bandu atu marka prezensa**

1. Elementus husi forsas armadas ka forsas polisiais sira ne’ebé maka halao hela sira nia knar labele marka prezensa iha sentrus votasaun ka estasaun votu nia laran, kuandu prosesu votasaun nian lao hela.
2. Sa hatan deit prezensa husi elemtus Polísia Nasional Timor-Leste (PNTL) nian, iha liur, dok liu husi metru ruanulu husi sentru votasaun no estasaun votu, kuandu prosesu votasaun lao hela.
3. Prezensa no intervensaun, esepsional, husi elementus Polísia Nasional Timor-Leste (PNTL) iha centrus votasaun no estasaun votu nia laran enkuantu votasaun lao hela, ida ne’e hakerek iha regulamentu ida ne’ebé sei aprova liu husi Dekretu Governu.

**KAPÍTULU V**

**VOTASAUN**

**Artigu 37º**

**Direitu Votu**

1. Sufrájiu ne’e konstitui direitu no dever síviku ida.
2. Sidadaun sira ezerse sira nia direitu votu ne’ebé direta, pessoal no tenki marka rasik prezensa iha ne’ebé.
3. Kada votante só bele vota dala ida deit.
4. Sira ne’ebé maka responsável ba empresas públikas no privadas sira, ne’ebé halao nafatin atividade iha loron eleisaun, tenki fó ba sira nia traballadores sira, tempu ne’ebé sufisiente atu bele ba ezerse sira nia direitu votu.
5. Membrus husi forsas armadas, membrus forsa seguransas, ofisiasi kandidaturas, funsionárius no ajentes Administrasaun Públika ne’ebé maka halao sira nia knar iha loron eleisaun sei ezerse sira nia direitu votu iha sentru votasaun ne’ebé maka besik liu ba fatin ne’ebé sira halao sira nia knar bá.
6. Saida maka hateten iha númeru anterior mos sei aplika hanesan ba rekursus umanus husi misoins diplomátikas sira nomós misoins observasaun eleitoral sira ne’ebé maka halao sira nia knar iha ámbitu observasaun eleitoral nian.

**Artigu 37º-A**

**Timor-oan iha rai-liu**

1. Sidadaun timor-oan ne’ebé iha-hela ka hela-iha rai-liur, goza nafatin estadu nia protesaun.
2. Hodi halao saida maka temi iha númeru ida foin liu ba ne’e, sidadaun timor-oan sira ne’ebé maka hela iha rai-liur bele ejerse sira nia direitu votu, basta maka sira inskreve ona iha resenseamentu eleitoral no hatudu sira ida-idak nia kartaun eleitoral.
3. Saida maka temi iha númeru 3 artigu 40º aplika mos ba votasaun ne’ebé maka halao iha rai-liur.
4. Regulamentu kona ba operasaun votasaun iha rai-liur sei aprova liu husi Dekretu Governu ida.

**Artigu 38º**

**Liberdade no Segredu Votu**

Votu ne’e livre no laiha ema ida maka obrigadu hodi fó hatene, iha sentru votasaun ka estasaun votu nia laran ka liur, kona ba nia vota ona ba sé ou nia atu vota ba sé.

**Artigu 39º**

**Boletin Votu**

1. Boletin votu nia forma retangular, ho dimensaun apropriada para bele tau hotu iha laran kandidaturas hotu-hotu, no impressu/cetak iha surat-tahan mutin, kaber no laos hateke borus/transparente.
2. Boletin votu sira sei tau hotu naran, sigla, bandeira no emblema partidus pulítikus ka koligasaun partidárias ne’ebé konkore, tuir modelu ne’ebé maka CNE aprova, bazeia ba proposta husi STAE, bandeira no emblema sira ne’e mos tenki koloridu no hanesan ho ne’ebé sira aprezenta wainhira halo prosesu inskrisaun partidu pulítiku ka koligasaun partidária nian iha Supremu Tribunal Justisa.

**Artigu 40º**

**Eleitor nia identifikasaun**

1. Kondisaun atu ezerse direitu votu ne’e maka tenki aprezenta kartaun eleitoral ne’ebé atualizadu.
2. Eleitores sira ne’ebé maka lakon tia sira nia kartaun eleitoral, bele husi fali sigunda via ida ba STAE, tó loron sanulu-resin-lima antes loron eleisaun.
3. Kuandu votante laiha kartaun eleitoral iha loron eleisaun nian, bele ezerse nia direitu votu ho aprezenta nia billete identidade ka passaporte Timor nian, basta maka nia dadus sira iha hotu ona iha lista votantes unidade jeográfika resenseamentu iha ida ne’e nian duni.
4. (Revogadu)

**Artigu 41º**

**Fatin Votasaun**

1. Iha teritóriu nasional, eleitor vota iha sentru votasaun husi Suku ida ne’ebé indika ona iha ida-idak nia kartaun eleitoral.
2. Iha rai-liur, eleitor vota iha sentru votasaun ne’ebé maka funsiona iha unidade jeográfika resenseamentu eleitoral ne’ebé nia inskreve bá.

**Artigu 42º**

**La realiza votasaun**

1. Labele halo votasaun iha kualker sentru votasaun ka estasaun votu kuandu
   1. Fatin ne’e labele harí, akontese baku-malu ne’ebé interompe tia operasaun eleitorais durante mais ou menus óras rua nia laran, ka akontese katástrofe ruma iha loron eleisaun.
   2. Akontese katástrofe ruma iha loron tolu antes eleisaun.
2. Kuandu labele duni atu halao eleisaun, tenki komunika kedas ba delegadu munisipal STAE ninian hafoin hatene tia kona ba faktus ne’ebé prevé ona iha númeru ida foin liu ba ne’e.
3. Votasaun ne’ebé maka interompe tia durante tempu liu husi oras rua determina katak tenki taka ona estasaun votu ne’e no hatama urnas seladas sira ne’ebé maka hetan ona votus tó iha altura ida ne’e, ba assembleia apuramentu munisipal no ba asembleia apuramentu Rejiaun Administrativa Espesial Oecusse Ambeno.
4. Iha kázus sira ne’ebé maka temi iha alínea a) husi nº 1, sei lori fali eleitores sira ba sentru votasaun ka estasaun votus sira ne’ebé maka besik liu.
5. Iha kazu ne’ebé maka prevé iha alínea b) husi nº 1, STAE, ho akordu husi delegadu munisipal CNE ka delegadu CNE Rejiaun Administrativa Oecusse Amben, transfere lokalizasaun sentru votasaun ka estasaun votu ba fatin ne’ebé maka siguru liu.
6. Kuandu situasaun sira prevé iha nº 1 ne’e akontese iha sentru votasaun no estasaun votus sira ne’ebé maka instala iha servisus konsulares no misaun diplomátikas sira iha rai-liur, dirijente máximu husi servisu konsular no misaun diplomátika sei fó hatene kedas ba CNE kona ba tamba sá maka labele halao eleisaun.
7. Iha kazu sira ne’ebé maka prevé iha númeru ida foin liu ba ne’e, eleisaun sei halao fila fali iha loron hitu nia laran konta husi loron ne’ebé maka hili tia ona ba realiza eleisaun ida ne’ebé la tode realiza ne’e.

**Artigu 43º**

**Maneira oinsá kada eleitor sira vota**

1. Eleitor halo nia eskolla liu husi tau sinal ida ka tu-kuak ida iha kuadradu mutin ne’ebé maka koresponde ba kandidatura ne’ebé nia hakarak vota bá.
2. Tiur mai, eleitor dobra boletim votu ho parte impressa/cetak ne’e ba laran, atu bele hatama ba urna laran.

**Artigu 44º**

**Klasifikasaun votu**

Para atu halo kontajen votus no apuramentu rezultadus ninian, konsidera nudar:

1. Válidu, boletin votu hirak ne’ebé maka hasai husi urna eleitoral nia laran, iha ona karimbu no assinatura husi ofisial ne’ebé kontrola boletin votu, ne’ebé maka hatudu ho lolos no laiha konfuzaun, eleitor ida-idak nia eskolla no la hatudu iha ne’ebá identidade husi eleitor ida-idak nian;
2. Mamuk (branku), boletin votu hirak ne’ebé maka hasai husi urna eleitoral nia laran, iha ona karimbu no assintarua husi ofisial ne’ebé kontrola boletin votu, maibé la hatudu tok sinal ida iha ne’ebá;
3. La vale (nulu), boletin votu hirak ne’ebé maka hasai husi urna eleitoral nia laran, iha ona karimbu no assintura husi ofisial ne’ebé kontrola boletin votu no iha ona sinal ka kuak ruma maibé la konsege komprende lolós eleitor nia eskolla, atu bele identifika boletin ne’e, ne’ebé indika eskolla iha kandidaturra ne’ebé maka dada-an tia ona husi eleisaun ka boletin ida ne’ebé maka hetan tesi, dezeño ka hamos ka hakerek tia ona lia-fuan balu iha ne’ebá;
4. Rejeitadu, boletim votu hirak ne’ebé maka hasai husi kaixa eleitoral nia laran mai, maibé sidauk hetan karimbu ka assinatura husi ofisial ne’ebé maka kontrola boletin votu;
5. Kanseladu, boletin votu iha ne’ebé maka eleitor sira fo fila fali ba ofisial eleitoral sira, hodi bele truka fali ho boletin seluk, ho razaun tamba iha sala iha indikasaun fatin ba eleitor sira atu hili ka boletin hirak ne’ebé maka eleitor sira rasik estraga tia involuntariamente;
6. Abandonadu, boletin votu hirak ne’e maka soe hela deit iha fatin estasaun votu.

**Artigu 45º**

**Dúvidas, reklamasoins no protestus**

1. Kualker eleitor ka fiskal sira husi partidu pulítiku ka koligasaun partidária sira bele fó sai sira nia dúvidas no aprezenta reklamasaun ka protestus kona ba operasoins eleitorais.
2. Dúvidas, reklamasoins no protestus ne’ebé aprezenta durante votasaun ka depois halo enseramentu, sei hetan kedas análize husi ofisiais eleitorais sira, no karik ofisiais eleitorais hirak ne’e preciza, sira mós bele konsulta ba STAE.
3. Reklamasaun hirak ne’ebé ható, tuir númeru ida liu ba, sei liu husi votasaun ofisial eleitoral sira nian no konsidera vale kuandu hetan, pelu menus, votu favoravel nen husi sira hotu.
4. Rezultadu votasaun ne’ebé maka temi iha númeru foin liu ba ne’e, sei fo hatene ba sira ne’ebé ható reklamasaun no, karik sira hakarak, bele mos ható sira nia reklamasaun ba CNE, ne’ebé bele entrega kedas ona iha sentru votasaun ka estasaun votu no tenki akompaña ho dokumentasaun hotu ne’ebé liga ba sentru votasaun ida-idak.
5. CNE sei deside iha prazu óras hitunulu-resin-rua nia laran kona ba reklamasaun sira ne’ebé maka aprezenta ba nia tuir termus ne’ebé témi iha númeru ida foin liu ba ne’e.
6. Bele halo rekursu ba Supremu Tribunal Justisa iha prazu óras hatnulu-resin-walu nia laran hodi haré fali desizaun ne’ebé maka CNE foti.
7. Supremu Tribunal Justisa sei deside kona ba rekursu ne’ebé temi iha númeru ida liu ba ne’eiha prazu óras hatnulu-resin-walu nia laran.
8. Rekalamasaun no rekursu hirak ne’ebé maka ható ba CNE no STJ, kona ba operasun votasaun, kontajen votu no apuramentu rezultadu hirak halao iha sentru votasaun ka estasaun votu iha rai-liur, sei ható ba reprezentantes diplomátikus ka konsulares ne’ebé senior liu, ne’ebé maka halao hela knar iha unidade jeográfika resenseamentu eleitoral ida ne’ebé funsiona sentru votasaun ka estasaun votu.
9. Iha situasaun hirak ne’ebé temi iha númeru ida foin liu ba, dirijente ida ne’ebé maka simu reklamasaun ka rekursu sertifika kedas data ho oras ne’ebé nia simu keixa hirak ne’e no haruka kedas dokumentus ligadu ba reklamasaun ka rekursu sira ne’e liu husi email, ba servisus CNE no STJ nian iha Dili.
10. CNE no STJ loke konta email ida hodi simu reklamasaun no rekursus sira ne’ebé maka ható kona ba operasaun votasaun, kontajen votu no apuramentu rezultadu hirak halao iha rai-liur.

**Artigu 46º**

**Kontajen votus no apuramentu inisial**

1. Ofisiais eleitorais sira hahú kedan kontajen votus iha fatin hanesan kuandu sentru votasaun no estasaun votu sira taka ona no halo análize ba dúvidas, reklamasoins no protestus, iha fiskais kandidatura sira nia oin no, kuandu ejiste, iha mos observadores, nasionais no internasionais nomós profisionais husi órgauns komunikasaun social sira.
2. Depois halo tia kontajen votus, ka durante kontajen ne’e lao hela, fiskais kandidaturas sira bele aprezenta sira nia reklamasoins, sira ne’ebé maka tuir mai sei halo análize no deside tuir termu 2º no 3º husi artigu ida foin liu ba ne’e.
3. Karik, liu tia oras ida depois votasaun taka maka sidauk hahú tan kontajen no apuramentu inisial ba rezultadus, ofisiais eleitoral sira sei transporta kedas urnas sira ne’ebé tau ona selu no identifika ona ne’e ba asembleia apuramentu munisipal no assembleia apuramentu Rejiaun Administrativa Espesial Oecusse Ambeno, fiskais kandidaturas sira bele akompaña tuir dalan karik sira hanoin tenki akompaña duni.
4. Halo hotu tia operasaun hirak ne’ebé temi iha nº 1, analiza tia dúvidas no protestus hirak ne’ebé ható no decidi tia kona ba reklamasaun sira ne’ebé ható, ka verifika duni sirkunstánsia ne’ebé keixa iha númeru 3º, sei elabora ata hodi konta tuir buat pertinente hotu ne’ebé maka akontese, no hatama kedas ba assembleia apuramentu munisipal no assembleia apuramentu Rejiaun Administrativa Espesial Oecusse Ambeno.
5. Halo hotu tia operasaun sira ne’ebé maka temi iha númeru ida foin liu ba ne’e, prerzidente sentru votasaun nian sei taka iha fatin ne’ebé maka fasil para públiku atu haree, iha sentru votasaun ne’e duni, kópia ida husi ata apuramentu inisial rezultadus eleitorais, tuir modelu ne’ebé maka aprova liu husi regulamentu eleitoral kona ba realiza prosedimentus votasaun, kontajen votus no apuramentu rezultadus nian.
6. Prezidente sentru votasaun sei entrega ba fiskais kandidatura sira atu assina mos kópia ida husi ata operasaun apuramentu inisial nian.

**Artigu 47 º**

**Asembleia apuramentu munisipal no Rejiaun Administrativa Espesial Oecusse Ambeno**

1. Asembleia apuramentu munisipal no asembleia apuramentu Rejiaun Administrativa Espesial de Oecusse Ambeno iha membrus hanesan tuir mai ne’e
   1. Delegadu Munisipal CNE ka Delegadu CNE Rejiaun Administrativa Espesial Oecusse Ambeno maka superviziona atu apuramentu;
   2. Diretor Munisipal STAE ka Direitos STAE Rejiaun Administrativa Espesial Oecusse Ambeno nian maka prezide assembleia;
   3. Funsionárius STAE nian, sei hili tuir despaxu husi diretor-jeral
   4. Prezidente ba sentrus votasaun hirak ne’ebé halao sira nia funsaun iha sentru votasaun sira iha munisipu nia laran ka iha Rejiaun Administrativa Espesial Oecusse Ambeno nia laran;
   5. Ofisiais eleitorais sira, sei hili liu husi despaxu husi diretor-jeral STAE nian.
2. Fiskais kandidaturas sira nian no, kuandu iha, observadores nomós profisionais husi órgaun komunikasaun sosial sira, bele assiste mos apuramentu munisipal ka apuramentu Rejiaun Administrativa Espesial Oecusse Ambeno nian.
3. Asembleia apuramentu munisipal no asembleia apuramentu Rejiaun Administrativa Espesial Oecusse Ambeno nian funsiona tuir termus sira hanesan tuir mai ne’e:
   1. Assembleia sira hahú servisu kedas ona kuandu simu ona pelu menus ata lima husi sentru votasaun sira;
   2. Ho baze iha ata mai husi sentru votasaun sira, sei elabora mos ata apuramentu munisipal no ata apuramentu Rejiaun Administrativa Espesial Oecusse Ambeno nian, liu husi uza meius elektrónikus ne’ebé STAE sei fó.
   3. Sei entrega fali ba CNE, iha prazu to loron rua nia laran konta husi data eleisaun nian, ata apuramentu munisipal no ata apuramentu Rejiaun Administrativa Espesial Oecusse Ambeno, votus hirak ne’ebé hetan reklamasaun nomós reklamasaum ligadu ba operasaun eleitoral, haruka mos ata nia kópia ida ba STAE.
4. PNTL maka garante siguransa iha sede apuramentu munisipal no sede apuramamentu Rejiaun Administrativa Espesial Oecusse Ambeno nian.
5. Rezultadu apuramentu husi rezultadu ne’ebé realiza iha asembleia apuramentu munisipal no assembleia apuramentu Rejiaun Administrativa Espesial Oecusse Ambeno sei taka iha didin-lolon, entrega mos ba fiskais kandidatura sira, profisionais komunikasaun sosial, observadores eleitorais no sei transmiti mos liu husi servisu públiku, rádiu no televizaun.

**Artigu 47º-A**

**Kontajen votus no apuramentu rezultadus iha rai-liur**

1. Sei aplika mos ba operasaun kontajen votus no apuramentu rezultadu ne’ebé halo iha rai-liur, ho adaptasaun ne’ebé preciza halo, saida maka temi iha artigu 46º husi lei ida ne’e nian.
2. Rezultadu husi kontajen votus no apuramentu rezultadu ne’ebé halao iha rai-liur sei transmiti kedas, tuir via elektrónika, ba STAE hodi fó kuñesimentu tutan ba CNE.
3. Ata husi operasaun kontazen no apuramentu rezultadu nian ne’ebé halao iha rai-liur, nune’e mos ho votus sira ne’ebé hetan reklamasaun, sei entrega, iha forma fízika, iha assembleia apuramentu nasional nian, ho prazu máximu oras hitunulu-resin-rua nia laran, konta husi tempu ne’ebé maka operasaun kontajen no apuramentu rezultadu ba votus sira ne’e remata.
4. Atas apuramentu rezultadus sei taka iha sede servisu konsular ka missaun diplomática nian no sei entrega mós kópias ba fiskais kandidaturas.
5. Regras kona ba kontajen votu no apuramentu rezultadu iha rai-liur, hetan aprovasaun husi Dekretu Governu.

**Artigu 48º**

**Assembleia apuramentu nasional**

1. CNE, simu tia ata apuramentu munisipal, ata apuramentu Rejiaun Administrativa Espesial Oecusse Ambeno no apuramentu rai-liur nian, sei, iha oras hitunulu-resin-rua nia laran, halo apuramentu nasional, hodi konfere ata apuramentu munisipal, ata apuramentu Rejiaun Administrativa Espesial Oecusse Ambeno no ata apuramentu rai-liur nian no deside definitivamente kona ba votus ne’ebé maka hetan reklamasaun no reklamasaun hirak ne’ebé maka aprezenta ona.
2. Halo tia operasaun ne’ebé maka temi iha númeru ida foin liu ba ne’e no iha tempu ida ne’e duni, CNE elabora no taka iha nia sede, ata apuramentu provizóriu husi rezultadus nasionais nian ho kópia ida ba STAE, ba fiskais kandidaturas sira no ba profisionais komunikasaun sosial sira.

**Artigu 49º**

**Rekursu**

1. Ba apuramentu provizóriu rezultadus nasionais nian ne’ebé publika husi CNE, sei halo rekursu iha prazu óras hatnulu-resin-walu nia laran konta husi momentu taka rezultadu atu nune’e koletivu juíz STJ bele notifika kedas interesadus sira no deside iha prazu hanesan.
2. Prazu atu halo rekursu nian liu tia maka laiha rekursu ruma, CNE entrega ba STJ, ata apuramentu husi rezultadu nasional nian, akompaña ho ata apuramentu munisipal, ata apuramentu Rejiaun Administrativa Espesial Oecusse Ambeno no ata apuramentu rai-liur nian, nomós kualker dokumentu ne’ebé maka konsidera nudar importante, no temi kedas momos iha ne’ebé katak laiha duni aprezentasaun rekursu ruma.

**Artigu 50º**

**Proklamasaun Rezultadu no Validasaun eleisaun**

1. STJ, deside tia rekursu tuir termus nº 1 husi artigo ida foin liu ba k prazu termina tia mas laiha aprezentasaun rekursu ruma, analiza dolumentasaun ne’ebé maka CNE entrega ba, julga, liu husi akórdaun, validade eleisaun parlamentu nasional nian no, liu husi nia prezidente, proklama rezultadus dfinitivus iha prázu máximu oras hitunulu-resin-rua nia laran, anunsia mos obrigatoriamente númeri total husi eleitores inskritus no votantes, numeru totla husi votus ne’ebé maka kada lista hetan, votus brankus no nulus, distribuisaun mandatus ba listas konkorentes no determinasaun kandidatus husi kada lista.
2. Akórdaun STJ haruka ba halo publikasaun iha Jornal Repúblika, ho kópia haruka ba CNE no ba STAE.

**Artigu 50º - A**

**Asisténsia**

1. Orgauns administrasaun eleitoral sira bele husu assisténsia husi kualker servisus no organismus Administrasaun Públika nian, iha ámbitu prosesu eleitoral nian.
2. Ministériu públiku hatudu prokurador espesial ida hodi akompaña prosesu ne’ebé maka liga ba ilísitus eleitorais.
3. STJ aponta juíz nain tolu hodi deside iha ámbitu prosesu ne’ebé refere iha númeru ida foin liu ba ne’e.
4. Prosesu ida ne’e iha karater urjénsia.

**TÍTULU V**

**ILÍCITU ELEITORAL**

**Artigu 50º - B**

**Uza naran arbiru sigla ka símbulu**

1. Se maka, durante kampaña eleitoral, laiha autorizasaun husi nain, uza sigla ka símbulu kualker kandidatura no partidu pulítiku ida nian hodi hetan votus, hetan kastigu prizaun tó tinan 3.
2. Prosedimetu kriminal depende ba keixa.

**Artigu 51º**

**Obstrusaun/impedimentu ba kandidatura**

*(Revogadu)*

**Artigu 52º**

**Kandidatu inelejível**

*(Revogadu)*

**Artigu 53º**

**Propaganda eleitoral ilísita**

*(Revogadu)*

**Artigu 54º**

**Obstrusaun ba liberdade eskolla**

*(Revogadu)*

**Artigu 55º**

**Perturbasaun atu eleitoral**

(*Revogadu*)

**Artigu 56º**

**Obstrusaun ba fiskalizasaun atu eleitoral**

(*Revogadu*)

**Artigu 57º**

**Fraude iha votasaun**

(*Revogadu*)

**Artigu 58º**

**Fraude iha eskrutíniu**

(*Revogadu*)

**Artigu 59º**

**Rekuza kargu eleitoral**

(*Revogadu*)

**Artigu 60º**

**Violasaun segredu votu**

(*Revogadu*)

**Artigu 61º**

**Violasaun ba dever neutralidade no imparsialidade**

(*Revogadu*)

**Artigu 62º**

**Violasaun ba liberdade reuniaun eleitoral**

(*Revogadu*)

**Artigu 63º**

**La kumpri obrigasoins sira seluk**

(*Revogadu*)

**Artigu 64º**

**Uza arbiru naran ho símbulu**

(*Revogadu*)

**Artigu 65º**

**Halo kampaña depois kampaña eleitoral remata tiha**

(*Revogadu*)

**Artigu 66º**

**Fa’an ka hemu bebídas alkólikus**

(*Revogadu*)

**Artigu 67º**

**Abuzu ba funsoins públikas ka ekiparadas**

(*Revogadu*)

**Artigu 68º**

**Despedimentu ka ameasa despesdimentu**

(*Revogadu*)

**Artigu 69º**

**Korupsaun eleitoral**

(*Revogadu*)

**Artigu 70º**

**Introdusaun fraudalenta ba boletín votu no dezviu**

(*Revogadu*)

**Artigu 71º**

**Rekuza atu simu reklamasoins**

(*Revogadu*)

**Artigu 72º**

**Polísia la mosu/komparese**

(*Revogadu*)

**Artigu 73º**

**Denúnsia kalunioza**

(*Revogadu*)

**Artigu 74º**

**Reklamasaun má fé**

(*Revogadu*)

**Artigu 75º**

**Lori kilat**

(*Revogadu*)

**TÍTULU VI**

**DISPOZISOINS FINAIS NO TRANZITÓRIAS**

**Artigu 76º**

**Izensoins**

Sei la selu taxa, impostus ka kustus ruma ba dokumentus hirak ne’ebé atu uza hodi instrui kona ba prosesu kandidaturas, rekuñesimmentu sira husi notária nian ba dokumentus sira ne’ebé atu uza ba fins eleitorais no reklamasoins ka rekursus sira ne’ebé maka temi iha lei ida ne’e.

**Artigu 77º**

**Regulamentasaun**

Matérias hirak tuir mai ne’e regula ho Dekretu Governu:

1. Aprezentasaun no admisaun kandidatura;
2. Realizasaun kampaña eleitoral;
3. Organizasaun no funsionamentu sentru votasaun no estasaun votu sira;
4. Realizasaun prosedimentus sira votasaun, kontajen votu no apuramentu rezultadu nian;
5. Realizasaun atividades obzervasaun eleitoral;
6. Realizasaun atividades fiskalizasaun partidária ba prosesu eleitoral;
7. Realizasaun atividades kobertura media ba prosesu eleitoral;

**Artigu 78º**

**Observadores Nasionais no Internasionais**

1. Observador eleitoral maka ema ida ne’ebé reprezenta organizasaun nasional ka internasional ruma, ne’ebé husu nia rejistu ba STAE, ba ida ne’e, no hetan aseitasaun.
2. Observador eleisaun sira bele halo tarefas sira, hanesan temi, tuir mai ne’e:
3. Akompaña lalaok operasaun votasaun nian, dezde kedas instala sentru votasaun ka estasaun votu nian no taka.
4. Akompaña transportasaun urnas no material sira seluk husi sentru votasaun no estasaun votu sira ba to iha assembleia apuramentu munisípiu no asembleia apuramentu Rejiaun Administrativa Espesial Oecusse Ambeno nian;
5. Akompana prosesu kontajen votus no apuramentu ba rezultadus;
6. Elabora relatóriu observasaun nian, kuandu ejije ba nia atu halo ida ne’e.
7. Oinsá hetan ka lakon estatutu nudar observador rai-laran ka rai-liur nian no oinsá atu halao ida-idak nia funsaun, sei lao tuir regras ne’ebé maka aprova liu husi Dekretu Governu.
8. Ba ema rai-liur ne’ebé maka STAE rekuñese ho estatutu nudar observador eleitoral, sei fó autorizasaun hela espesial ne’ebé nia limite durasaun tuir períodu durasaun husi missaun observasaun eleisaun ne’e rasik.
9. Hodi fó autorizasaun hela espesial ne’e, tenki ható pedidu husi rasik xefe missaun observasaun eleitoral nian ka reprezentante husi organizasaun ne’ebé maka haruka missaun observasaun eleitoral ne’e mai.
10. Autorizasaun hela espesial ne’e sei kaduka/mate wainhira lakon estatutu nudar observador eleitoral.

**Artigu 79º**

**Funsoins judisiais**

Enkuantu STJ sidauk komesa halo ninia knar, kompeténsia sira ne’ebé nia hetan iha lei ida ne’e, Tribunal Rekursu maka sei halao

**Artigu 80º**

**Revogasoins**

1. Revoga hotu, expressamente:
   1. Regulamentu UNTAET 2001/2, 26 fevereiru;
   2. Regulamentu UNTAET 2002/3, 23 marsu;
   3. Regulamentu UNTAET 2001/11, 13 jullu;
2. Rovoga mos diplomas ka normas hotu-hotu ne’ebé maka kontraría fali ho saida maka estabelese ona iha lei ida ne’e.

**Artigu 81º**

**Tama ba vigor**

Lei ida ne’e komesa hetan kbit-legal nian iha loron ida tuir mai, hafoin nia publikasaun.

Aprova iha loron 18 fulan dezembru tinan 2006

Prezidente Parlamentu Nasional,

**Francisco Guterres “Lu-Olo”**

Promulga iha loron 22 fulan dezembru 2006

Ba publika.

Prezidente Repúblika

**Kay Rala Xanana Gusmão**